‘Allister, jy’s gepos’ … gaan dit waar word?Sal Allister Coetzee die kontraktuele valbyl vryspring? (Foto: Youtube) Dit het al ŉ paar keer vantevore gebeur en die Springbokafrigter, Allister Coetzee, kan hom maar daarop voorberei dat hy dieselfde paadjie kan stap. Coetzee, wat ŉ wenpersentasieklousule van 65% in sy kontrak het, kan vanjaar op 61,5% eindig as die Bokke sy oorblywende twee wedstryde teen Italië en Wallis wen. Dit volg nadat die Springbokke Saterdagaand in Parys die Franse met 18-17 geklop het. Coetzee se wenvertoningslys vir vanjaar staan op 54,5% en dit kan tot 61,5% verhoog word. Gaan dit genoeg wees om aan te bly, veral nadat hy verlede jaar net 4 uit 12 toetse met ŉ wenpersentasie van 33,3% kon wen? As Coetzee se vertonings saamgevoeg word, kan hy hoogstens op 44,5% na die twee jaar eindig. Toe die Bokke in 1994 van hul Nieu-Seelandse toer af teruggekeer het, is die destydse Bok-afrigter Ian McIntosh, met ŉ plakkaat begroet: “Mac, dis jou skuld”. Sy vrou, Rhona, was briesend vir die joernaliste wat die span op die lughawe ingewag het, maar soos een teruggekap het: “Rhona, wie het span afgerig?”. Dit het gevolg nadat die Bokke die reeks teen die All Blacks met 0-2 verloor het nadat die derde toets met 18-elk gelykop geëindig het. Die besluit was reeds deur die destydse rugbybaas dr. Louis Luyt, geneem en hy het dit aan Rapport laat uitlek. Al wat nog moes gebeur het, was dat Luyt die volgende oggend die faks sou aanskakel en aan Ian Mac sou stuur. Terloops, McIntosh se wenpersentasie was 33,3% nadat die Bokke ook net 4 uit 12 toetse kon wen. En toe die Bokke op 23 Augustus 1997 van hul Pretoriase hotel na Loftus Versfeld gery het, is Carel du Plessis met plakkate teen die lamppale begroet: “Carel, jy’s gepos!” Die Bokke het die Wallabies daardie dag in die Drienasiesreeks met 61-22 geklop, maar die besluit was ook reeds geneem. Nou lê die toetse teen Italië en Wallis die volgende twee naweke voor. As ek Coetzee is, kies ek ŉ hele nuwe span, probeer die Italianers met 50 of meer punte klop om darem iets die toer te put. Maar die kans dit sal gebeur, is darem baie, baie vergesog.